projecte-aina/catalan_government_crawling huggingface dataset:
La directora d'innovació d'ACCIÓ, Àurea Rodríguez, ha participat en la inauguració de les jornades Tech4SDG que reuneixen, en el marc del Tech Spirit Barcelona, l'ecosistema emprenedor tecnològic amb impacte social
La directora d'innovació d'ACCIÓ, Àurea Rodríguez, ha participat aquest dilluns en la inauguració de les jornades Tech4SDG, organitzades en el marc dels actes del Tech Spirit Barcelona, que tindrà lloc aquesta setmana a Barcelona.
Tech4SDDG és una trobada del sector emprenedor tecnològic i amb impacte social, especialment centrat en l'impuls dels Objectius de Desenvolupament Sostenible.
Durant la seva intervenció, Rodríguez ha explicat que " Catalunya vol ser un ecosistema d'innovació basat en valors i un d'aquests valors, evidentment, és la sostenibilitat ". "
La innovació significa competitivitat, futur, però també és sinònim de sostenibilitat i Catalunya té suficientment força per poder ser un referent en aquest àmbit ", ha subratllat.
La directora d'innovació d'ACCIÓ també ha destacat que " Catalunya ha de ser un ecosistema obert a l'emprenedor, al talent, com s'ha posat de manifest durant la organització del Tech Spirit i el Tech4SDG ". "
Des d'ACCIÓ volem contribuir amb el nostre granet de sorra per aconseguir un efecte domino de la innovació sostenible ", ha explicat Rodríguez.
La directora d'innovació d'ACCIÓ també ha subratllat que un dels eixos per promoure la innovació sostenible és l'economia circular, un dels eixos del Pacte Nacional per a la Indústria.
De fet, Barcelona acollirà enguany un dels principals esdeveniments internacionals d'aquest àmbit, el Circular Economy Hotspot Catalonia 2020
Les jornades Tech4SDG, organitzades per Impact Hub i Ship2B en col·laboració amb altres entitats de l'ecosistema emprenedor, inclouen un programa de ponències, workshops i espais de networking per a startups i emprenedors.
Entre les temàtiques principals en què se centraran aquestes jornades destaquen el reptes per a les ciutats sostenibles ( smart cities, mobilitat, turisme sostenible i economia circular), la sostenibilitat i el medi ambient (energia, aigua, agricultura, etc.), l'empoderament femení, l'educació, la salut, la inversió o les fintech.
Les jornades Tech4SDG s'han organitzat en el marc del Tech Spirit Barcelona, que se celebra fins a 27 de febrer a Barcelona.
La iniciativa va néixer de manera espontània després de la cancel·lació del 4YFN i el MWC i contempla més de 40 activitats i conferències de foment de l'emprenedoria.
El Tech Spirit Barcelona s'ha organitzat per la Barcelona Tech City amb la col·laboració de la Generalitat de Catalunya, la Mobile World Capital Barcelona, el Consorci de la Zona Franca, la Cambra de Comerç, el govern de l'Estat espanyol i altres institucions de l'ecosistema..
Es preveu que més de 2.500 persones participin al Tech Spirit Barcelona, que aglutinarà també trobades de networking entre els emprenedors i els fons d'inversió internacionals que ja tenien previst visitar Barcelona en aquestes dates.
Les jornades Tech4SDG inclouen un programa de ponències, workshops i espais de networking per a startups i emprenedors
Com a conseqüència de la situació d'excepcionalitat per l'emergència sanitària, queda suspesa temporalment la tramitació d'ajuts i acreditacions d'ACCIÓ.
De conformitat amb la disposició addicional tercera del RD 463/2020, de 14 de març, pel que es declara l'estat d'alarma per a la gestió de la situació de crisi sanitària ocasionada pel COVID-19, resten suspesos i queden interromputs els terminis relacionats amb:
(i) la tramitació dels ajuts d'ACCIÓ, incloent els terminis per a l'execució dels projectes subvencionats;
(ii) la tramitació de les diferents acreditacions reconegudes per ACCIÓ.
Els terminis es reprendran en el moment en que perdi vigència l'esmentat Reial decret o, si escau, les pròrrogues del mateix.
Des d'ACCIÓ, seguint escrupolosament les recomanacions de les autoritats sanitàries, hem aturat tota l'activitat presencial i l'hem transformat en servei telemàtic.
Durant el temps que sigui necessari mantenir aquesta situació d'excepcionalitat, informem les empreses, entitats i persones col·laboradores, que reforcem els nostres canals d'atenció a consultes i assessorament empresarial en formats no-presencials.
Intensifiquem l'ús de la tecnologia i el teletreball, posant en marxa el canal ACCIÓ Virtual Desk.
L'ACCIÓ Virtual Desk t'ofereix tres maneres de continuar treballant amb nosaltres, en funció de quin sigui el grau de maduresa del teu projecte o la complexitat de la teva consulta:
Atenem i resolem qualsevol dubte de forma immediata a través del servei de xat d'ACCIÓ.
L'hem reforçat amb un equip d'especialistes en innovació i internacionalització empresarial que poden respondre a qualsevol pregunta al moment.
Algunes de les qüestions que poden sorgir aquests dies fan referència a les relacions comercials amb altres països.
Per aquestes consultes, l' Oficina Tècnica de Barreres a la Internacionalització pot donar-hi resposta a través d'aquest servei de xat.
Assessorament a través de videoconferència
Per rebre assessorament i parlar sobre un nou projecte, o per abordar consultes més complexes, farem videoreunions sota demanda.
Reforcem els nostres canals d'assessorament en forma de videoconferència amb els nostres experts, que t'atendran des de Catalunya o des de les nostres oficines arreu del món.
Si ja estem treballant amb la teva empresa, potenciem encara més els nostres canals de comunicació i coordinació de forma telemàtica per mantenir l'eficiència i extremar la prudència.
Reforcem i agilitzem la coordinació mitjançant un account manager personalitzat dins ACCIÓ i ampliem els canals perquè t'hi comuniquis fàcilment.
Mentrestant, hem cancel·lat o ajornat totes les nostres activitats previstes per a les pròximes setmanes i estem treballant per dur a terme les sessions més importants en formats no-presencials.
L'objectiu és continuar oferint servei a les empreses i, des de la nostra part, col·laborar a pal·liar els efectes de la malaltia i contribuir a la recuperació de l'activitat productiva, en la mesura del possible.
L'enviament s'ha fet amb l'assessorament del Departament d'Empresa i Coneixement a través d'ACCIÓ i mitjançant un avió contractat per l'empresa catalana Mango.
L'empresa de videojocs IGG, amb seu a Singapur, ha fet una donació de 250.000 mascaretes a l'Hospital Clínic de Barcelona en el marc de l'emergència sanitària provocada per la Covid-19.
L'enviament de les 250.000 mascaretes s'ha fet des de la Xina a través d'un avió contractat per l'empresa catalana Mango i amb l'assessorament d'ACCIÓ -l'agència per a la competitivitat de l'empresa del Departament d'Empresa-.
Especialitzada en el desenvolupament de videojocs per a telèfons mòbils, IGG va obrir l'any 2019 a Barcelona la seva seu per a tot Europa.
El passat gener IGG va obrir un fons de donacions per donar suport a hospitals locals i departaments de salut començant per diferents províncies de Xina.
Paral·lelament, ACCIÓ també ha donat suport a la donació de 8.000 guants mèdics a l'Institut Català de la Salut (ICS) per part de l'empresa xinesa China Certification & Inspection (CCIC EUROPE-TESTING S.L.).
CCIC va obrir un laboratori a l'Hospitalet de Llobregat l'any 2015 per oferir serveis de certificació i proves per a productes industrials i components d'automoció exportats a la Xina.
També s'ha donat suport a l'Associació de Catalans a Hong Kong, que fa fet una donació a l'ICS de 10.400 mascaretes quirúrgiques i tipus FFP2.
Fundada l'any 1996, l'associació està formada per un centenar de catalans que actualment resideixen a Hong Kong.
ACCIÓ ha donat suport a les donacions d'IGG, de China Certification & Inspection i de l'Associació de Catalans a Hong Kong
Els clústers catalans estan treballant en iniciatives concretes en els àmbits de la producció de material sanitari, la ciberseguretat i el teletreball, l'educació a casa, la salut mental en el context de confinament i l'alimentació.
Els 29 clústers catalans estan treballant iniciatives concretes per fer front a l'emergència provocada per la Covid-19 en àmbits com producció de material sanitari, la ciberseguretat i el teletreball, l'educació a casa, la salut mental en el context de confinament i l'alimentació.
Es tracta dels clústers que formen part del programa Catalunya Clústers d'ACCIÓ -l'agència per a la competitivitat de l'empresa, depenent del Departament d'Empresa i Coneixement- que agrupen més de 2.600 empreses i entitats (com universitats i centres tecnològics) i representen el 30% del PIB de Catalunya.
La consellera d'Empresa i Coneixement, Àngels Chacón, ha mantingut una reunió de treball amb els presidents dels 29 clústers catalans per analitzar l'afectació sectorial de la situació d'emergència provocada per la Covid-19.
La trobada forma part de les reunions periòdiques que manté ACCIÓ amb els directius dels clústers catalans per fer seguiment de la situació d'emergència provocada pel coronavirus.
Per la consellera d'Empresa i Coneixement, " els clústers són una eina clau en situacions de crisi, i ara també ho són amb l'emergència de la Covid-19 ". "
En moments d'alta complexitat com l'actual cal una acció conjunta, diversa i basada en el canvi estratègic: aquest és el model en el qual es fonamenten els clústers ", assegura.
Segons Chacón, " ara es manifesta més que mai aquesta necessitat de canvi, de sumar esforços entre multinacionals, pimes, startups, universitats i centres tecnològics per cooperar en projectes transformadors ".
En aquest sentit, " els clústers són un entorn determinant per aconseguir-ho ", subratlla.
Els projectes més rellevants impulsats pels clústers catalans vinculats amb la situació provocada per la Covid-19 són:
Es tracta dels clústers que formen part del programa Catalunya Clústers d'ACCIÓ
Els 30 clústers que formen part del programa agrupen 2.300 empreses amb una facturació de 74.000 milions d'euros i més de 300.000 treballadors.
El Clustermoto i el Leather Cluster Barcelona s'han incorporat al programa Catalunya Clústers d'ACCIÓ –l'agència per a la competitivitat de l'empresa depenent del Departament d'Empresa i Coneixement-.
Aquesta iniciativa té per objectiu impulsar l'economia catalana mitjançant l'agrupació d'empreses i entitats d'un mateix sector per impulsar-ne la seva competitivitat, compartir recursos, generar sinergies i projectar-se internacionalment.
Ara, amb la integració d'aquestes dues entitats, els 30 clústers que formen part del programa Catalunya Clústers sumen 2.300 empreses, amb una facturació de 74.000 milions d'euros i més de 300.000 treballadors.
El Leather Cluster Barcelona es va crear a mitjan 2018 i ja compta amb més de 40 empreses i entitats de la cadena de valor de la indústria de la pell de Catalunya.
Amb un 80% d'exportacions de la producció, el sector de l'adobat de la pell busca ara incorporar nous associats des del món de la ramaderia i la sostenibilitat mediambiental fins a la manufactura o la moda.
Pel que fa a Clustermoto, l'organització engloba 73 empreses i entitats al voltant de la cadena de valor dels vehicles de dues rodes, tant motocicletes com ciclomotors i vehicles lleugers de quatre rodes com els UTV i quadricicles urbans.
Té com a objectiu ser un referent tecnològic desenvolupant productes d'oci i mobilitat en els camps del off-road, scooter i vehicles elèctrics.
El programa Catalunya Clústers acompanya els clústers catalans per dur a terme estudis de mercat, fer prospectiva tecnològica dels seus sectors, organitzar viatges a l'estranger per fer benchmarking internacional i tancar projectes de col·laboració entre clústers catalans o amb entitats internacionals, entre d'altres iniciatives.
El 71% de les empreses membres de clústers consideren que aquest tipus d'organitzacions genera impacte en la seva competitivitat, mentre que el 98% asseguren que les iniciatives clústers aporten valor al seu sector.
El programa Catalunya Clústers té per objectiu impulsar l'economia catalana mitjançant l'agrupació d'empreses i entitats d'un mateix sector per impulsar-ne la seva competitivitat
La companyia ha instal·lat la caldera de biomassa a l'empresa berguedana Liven Snacks, productora d'aperitius, amb capacitat per a cremar 5.000 tones d'estella forestal a l'any.
· La companyia ha instal·lat la caldera de biomassa a l'empresa berguedana Liven Snacks, productora d'aperitius, amb capacitat per a cremar 5.000 tones d'estella forestal a l'any.
· Imartec Energia ha passat d'una facturació de 160.000 euros el 2012 als 1,8 milions d'euros de l'any passat, creant 8 llocs de treball.
· És una de les empreses que formen part de l'acceleradora Start-up Catalonia de la Generalitat a Lleida.
L'empresa emergent de Lleida Imartec Energia ha instal·lat la planta de biomassa per a ús industrial més gran de la Catalunya Central.
Es tracta de la caldera de biomassa de la productora d'aperitius de Berga Liven Snacks, que tindrà capacitat per a cremar 5.000 tones d'estella forestal a l'any i evitar l'emissió de 2.500 tones de diòxid de carboni.
És un dels últims projectes d'Imartec Energia, una de les 15 empreses que formen part de l'acceleradora Start-up Catalonia de la Generalitat a Lleida.
Es dedica a la instal·lació i implantació tecnològica de calderes de biomassa, al seu manteniment i al subministrament de fusta, tant per al sector primari, per a ús industrial, hotels o residències de gent gran, entre d'altres.
La companyia va ser fundada a finals del 2011 per dos socis.
L'any següent va facturar 160.000 euros i el 2014 va arribar als 1,8 milions d'euros.
Segons el director tècnic d'Imartec Energia, Marc Saló, " la biomassa tindrà un paper molt important al sector industrial, perquè els combustibles fòssils s'han encarit molt els darrers anys ".
Les calderes de biomassa, assegura Saló, " suposen una bona oportunitat per a l'empresa, des d'un punt de vista ecològic però també pel cost: permeten un 50% d'estalvi respecte el cost d'altres sistemes energètics i redueix les emissions de diòxid de carboni ".
La companyia, que actualment compta amb un equip de 8 treballadors, comercialitza els seus productes a Catalunya i al nord de l'Estat espanyol, i ja tenen oberts projectes a Portugal.
L'acceleradora Start-up Catalonia de Lleida
L'objectiu de l'acceleradora Start-up Catalonia de la Generalitat a Lleida, ubicada a la seu de GLOBALleida, és que les companyies que passin pel programa incrementin la seva facturació, trobin finançament, avancin els seus processos d'internacionalització i creïn llocs de treball.
Durant 6 mesos, cada empresa té un tutor i segueix un programa de capacitació d'enfocament pràctic per gestionar l'organització amb l'objectiu de créixer, tractant temes com el model de negoci, el màrqueting i les vendes, les finances, la cerca de finançament o la internacionalització.
La xarxa Start-Up Catalonia, que compta amb 7 acceleradores a tot Catalunya, s'emmarca en la iniciativa Catalunya Emprèn de la Generalitat, que impulsa i unifica les polítiques de foment de l'emprenedoria
L'empresa emergent lleidatana Imartec Energia instal·la la planta de biomassa més gran de la Catalunya Central
Prop d'una centena d'empresaris catalans han assistit aquest dimecres a l'intercanvi d'experiències en l'àmbit de la indústria 4.0 entre Catalunya i Baden-Wüttemberg en una jornada organitzada per ACCIÓ.
Prop d'una centena d'empresaris catalans han assistit aquest dimecres a l'intercanvi d'experiències en l'àmbit de la indústria 4.0 entre Catalunya i Baden-Wüttemberg en una jornada organitzada per ACCIÓ, l'agència per a la competitivitat de l'empresa del Departament d'Empresa i Ocupació, en col·laboració amb el Col·legi d'Enginyers Industrials de Catalunya.
Una delegació de la regió alemanya s'ha desplaçat a Barcelona i ha exposat les iniciatives que estan duent a terme en el camp de la indústria 4.0 i la resta de tecnologies que ho fan possible, com l'Internet of things/internet de les coses.
Al mateix temps, Eurecat –el centre d'innovació industrial de Catalunya- i les empreses catalanes Promaut i Aumenta Solutions han compartit la seva experiència en aquest camp.
El director general d'Indústria, Antoni Ma.
Grau, i la consellera delegada d'ACCIÓ, Núria Betriu, s'han reunit amb el director general del Ministeri de Finances i Economia del Govern de Baden-Württemberg, Guido Rebstock.
Durant la inauguració de la jornada, Grau ha assegurat que "Baden-Würtemberg i Catalunya tenim molts elements en comú: som territoris de base industrial i amb un teixit empresarial diversificat, estem oberts a l'exterior i apostem per la innovació tecnològica.
Per això col·laborem des de fa temps en diversos àmbits, com l'associació Quatre Motors per a Europa".
Grau ha explicat també que ambdós territoris "comptem amb elements que afavoreixen la col·laboració entre les nostres institucions, empreses i centres tecnològics i ens converteixen en socis idonis".
De cara el proper mes de setembre, ACCIÓ ha organitzat una missió tecnològica a Alemanya perquè les companyies i els centres tecnològics catalans coneguin de primera mà els processos industrials que incorporen el concepte indústria 4.0.
Catalunya i la regió de Baden-Wüttemberg intercanvien experiències en l'àmbit de la indústria 4.0
A través d'ACCIÓ, a les jornades d'aquest dimarts s'han donat a conèixer els diferents instruments no bancaris que els empresaris tenen al seu abast per aconseguir liquiditat, com el crowdlending o la inversió privada.
• A través d'ACCIÓ, a les jornades d'aquest dimarts s'han donat a conèixer els diferents instruments no bancaris que els empresaris tenen al seu abast per aconseguir liquiditat, com el crowdlending o la inversió privada.
• També s'ha presentat el Catàleg de Finançament Alternatiu que recull les diferents plataformes i eines per obtenir finançament.
Girona, 5 de maig de 2015.– Prop de 90 persones han assistit a les sessions sobre finançament alternatiu per a pimes i emprenedors que han tingut lloc aquest dimarts a Girona, organitzades per la Generalitat de Catalunya a través d'ACCIÓ, l'agència per a la competitivitat de l'empresa catalana.
Les sessions han comptat amb la intervenció de Ferran Rodero, delegat d'ACCIÓ a Girona, i de Sandra Font, cap de finançament internacional i alternatiu d'ACCIÓ.
Font ha explicat quines són les eines financeres a què poden accedir les pimes i els emprenedors com a alternativa als bancs.
"Instruments com el crowlending o les xarxes d'inversors fan possible una major independència dels bancs", ha explicat Font.
"El finançament alternatiu està molt avançat als Estats Units i al Regne Unit i està creixent a tota Europa", i ACCIÓ treballa per difondre el funcionament d'aquestes eines amb l'objectiu de "generar confiança entre les pimes i els emprenedors, ja que es tracta d'un finançament molt utilitzat als països més avançats que ens permet noves opcions perquè les empreses catalanes puguin créixer".
Per a les pimes, algunes de les opcions més adients són el crowdlending (finançament col·lectiu de préstecs sense intermediaris) i l'invoice trading o finançament garantit de factures, que els permeten un mix de finançament i tenir diversitat de costos.
Per als emprenedors, destaquen les xarxes d'inversors privats i els préstecs participatius, eines amb què poden finançar conjuntament o per separat els seus projectes.
En acabar la sessió un desena d'empreses han obtingut un assessorament financer personalitzat, amb la recomanació dels instruments que els encaixen millor segons la seva situació econòmica-financera i el tipus de projecte que han de finançar.
Totes les eines es recullen al Catàleg de Finançament Alternatiu, editat el passat setembre per ACCIÓ, que ja ha rebut més de 14.000 consultes al web.
La Generalitat organitza un cicle de sessions a tota Catalunya per donar a conèixer aquestes eines.
Les pròximes jornades seran a Barcelona el 13 de maig, i a Mataró el 14 de maig.
A més, ja s'està treballant amb una nova edició del Catàleg de Finançament Alternatiu que es presentarà a Barcelona el proper 21 de maig.
Prop de 90 empresaris i emprenedors assisteixen a les sessions sobre finançament alternatiu organitzades per la Generalitat a Girona
El secretari d'Empresa i Competitivitat, Pere Torres i la consellera delegada d'ACCIÓ, Núria Betriu, s'han interessat per les perspectives de futur de les empreses d'aquest sector.
El secretari d'Empresa i Competitivitat, Pere Torres, i la consellera delegada d'ACCIÓ, Núria Betriu, s'han reunit aquest matí amb 19 de les principals empreses estrangeres de serveis compartits, contact centers o BPO (Business Process Outsourcer) instal·lades a Catalunya per tal de conèixer la seva situació i perspectiva de futur.
Les empreses que han participat a la trobada d'avui han estat Bayer, Agilent, Roche Diagnostics, Atento, Everis, KWS, Ricoh, Sellbytel Group o Unísono, entre d'altres.
Torres els ha transmès el suport del Departament d'Empresa i Ocupació en el creixement de les empreses d'aquest sector a Catalunya i la tasca del Govern en posicionar el país com a destinació idònia per als centres de serveis compartits internacionals.
El secretari d'Empresa i Competitivitat, Pere Torres, ha manifestat durant la trobada que el Govern treballa perquè Catalunya "es constitueixi com una destinació atractiva per poder localitzar empreses i activitats d'atenció al client, gestió de telecomunicacions o de finances".
Torres ha afegit que "l'any passat l'àrea d'inversions estrangeres d'ACCIÓ va donar suport a nou projectes d'inversió d'aquesta tipologia a Catalunya".
Aquestes trobades organitzades per ACCIÓ, l'agència per a la competitivitat de l'empresa de la Generalitat, reuneixen periòdicament empreses estrangeres de diferents sectors instal·lades a Catalunya amb representants del Govern per tal d'analitzar oportunitats de negoci i vies de col·laboració.
El sector dels serveis compartits i contact centres és un dels àmbits estratègics per a l'impuls econòmic de Catalunya ja que ocupa prop de 10.000 persones.
La instal·lació de nous centres d'aquestes característiques incrementa l'atractiu del país i beneficia el conjunt de la comunitat empresarial, que pot reorganitzar i optimitzar recursos.
A més, l'aposta d'aquest sector per Catalunya permet la creació de nous llocs de treball directes i indirectes.
Catalunya, per la seva banda, els ofereix un seguit d'avantatges competitius que, de manera combinada, la converteixen en una de les ubicacions idònies a Europa per acollir aquesta tipologia de projectes: personal qualificat i multilingüe, societat oberta i multicultural, serveis tecnològics avançats, localització estratègica, infraestructures de transport avançades o disponibilitat d'espais a preus competitius, entre d'altres.
El secretari d'Empresa i Competitivitat i alguns dels principals centres de serveis compartits a Catalunya, com Bayer o Agilent, analitzen noves vies de col·laboració